b'\n_START_ARTICLE_\nDemokratska Republika Ma\xc4\x91arska\n_START_SECTION_\nPovijest\n_START_PARAGRAPH_\nPred kraj Prvog svjetskog rata, raspadom Austro-Ugarske, nastala je nova situacija i za Ma\xc4\x91arsku. 28. listopada 1918. neovisnost je proglasila \xc4\x8cehoslova\xc4\x8dka, \xc4\x8dime je Ma\xc4\x91arska ostala bez slova\xc4\x8dkog dijela i potkarpatskog podru\xc4\x8dja, 29. listopada Hrvatski sabor raskinuo je sve dr\xc5\xbeavno-pravne veze, kako s Austrijom, tako i s Ma\xc4\x91arskom, a 31. listopada i sama je ma\xc4\x91arska vlada prekinula uniju s Austrijom, \xc4\x8dime je Austro-Ugarska i slu\xc5\xbebeno prestala postojati, a Ma\xc4\x91arska je 16. studenoga postala neovisna republika. Srpska i francuska vojska polovicom studenoga osvojile su Ba\xc4\x8dku, Banat, Srijem, Pe\xc4\x8duh i Temi\xc5\xa1var, a skup\xc5\xa1tina koja nije odra\xc5\xbeavala pravi broj\xc4\x8dani odnos pojedinih naroda progla\xc5\xa1ava 25. studenoga ujedinjenje Vojvodine sa Srbijom. 22. studenoga 1918. Rumunjsko sredi\xc5\xa1nje vije\xc4\x87e koje je okupljalo Rumunje u Transilvaniji javilo je ma\xc4\x91arskoj vladi da je preuzelo vlast u Transilvaniji, a 1. prosinca iste godine u gradu Alba Iulia (ma\xc4\x91. Gyulafeh\xc3\xa9rv\xc3\xa1r) progla\xc5\xa1eno je sjedinjenje Transilvanije s Rumunjskim Kraljevstvom. Do velja\xc4\x8de 1919. ma\xc4\x91arska je vlada, zbog neuspjeha na unutarnjem i vojnom planu, izgubila podr\xc5\xa1ku u narodu._NEWLINE_Nakon \xc5\xa1to su sile Antante 21. o\xc5\xbeujka zahtijevale dodatne teritorijalne ustupke od Ma\xc4\x91arske, grof Mih\xc3\xa1ly K\xc3\xa1rolyi daje ostavku, a na vlast dolazi Komunisti\xc4\x8dka partija Ma\xc4\x91arske na \xc4\x8delu s B\xc3\xa9lom Kunom, te progla\xc5\xa1ava Ma\xc4\x91arsku Sovjetsku Republiku.'